কিশোরগঞ্জের সাধারণ ইতিহাস দিয়ে শুরু হয়েছে বইটির বিষয়সূচী। এরপর ধারাবাহিকভাবে স্থান পেয়েছে- জেলার জনসমাজ, ভূমি ব্যবস্থাপনা, কিশোরগঞ্জ পৌরসভা প্রতিষ্ঠার ইতিহাস, বিভিন্ন গুরুত্বপূর্ণ স্থানের নামকরণের উৎস, প্রাচীন মসজিদ-মন্দির ও আখড়া প্রতিষ্ঠার ইতিহাস, ঐতিহ্যবাহী শোলাকিয়া ঈদগাহ মাঠের ইতিহাস, নরসুন্দ নদীর গতি-প্রকৃতি ও বৈচিত্র্য, ইতিহাসের স্মারক রথখোলা ময়দান, পাবলিক লাইব্রেরি ও সদর হাসপাতাল প্রতিষ্ঠার ইতিহাস, ঈসা খাঁর জন্ম ও বাল্যকালের বর্ণনা, ঈসা খাঁ-মান সিংহের যুদ্ধ, ঈশা খাঁর স্মৃতি বিজড়িত জঙ্গলবাড়ি ও এগার সিন্দুর দুর্গ, বারভূঁইয়াদের বর্ণনা, শ্রী চৈতন্য দেবের কিশোরগঞ্জে আগমনের ইতিহাস, মসুয়ার রায় পরিবারের বর্ণনা, বাংলার প্রথম নারী কবি চন্দ্রাবতীর ইতিহাস, দেওয়ান-জমিদারদের ইতিহাস, কিশোরগঞ্জের রাজনীতি ও রাজনৈতিক ব্যক্তিত্ব, বিভিন্ন শিক্ষা প্রতিষ্ঠান প্রতিষ্ঠার নেপথ্য কথা, ভাষা আন্দোলন, মুক্তিযুদ্ধ, সংবাদপত্র ও সাংবাদিকতা, লোকশিল্প, মেলা, অর্থনীতির ক্রমবিকাশ, শিল্প কারখানার ইতিহাস, সাহিত্য-সংস্কৃতি চর্চার ইতিহাস ও ঐতিহ্য, সঙ্গীত ও ক্রীড়াঙ্গন প্রভৃতি। এসব উপাদান-অনুষঙ্গের শুধু বর্ণনাই করেননি মু আ লতিফ, নতুন নতুন তথ্যের প্রমাণস্বরূপ তুলে ধরেছেন প্রয়োজনীয় দলিল-দস্তাবেজও।